Pasubio
Da Wikipedia, ła ençiclopedia libara.
El monte Pasubio el xe un alto acròcoro dełe Prealpi Venete, postà tra ła provincia de Vicensa e ła provincia de Trento. A sud e a est el casca xo 'ntełe vał Łeogra e val Poxina, che łe xe visentine, e a ovest e a nord nord-est el ga ła Vałarsa e ła Val Teragnoło, che łe xe trentine. El Paxo deła Borcoła ło łiga ai Altipiani, el Paxo Xomo al monte Novegno e el Pian dełe Fugase al Sengio Alto. Ła parte de sora del monte ła xe un altopian tajà da diversi vałoni, coi punti pi alti che xe el Roite (2148 m), el Pałòn (2232 m) e l'Incudine (2114 m), tuti in riga da nord a sud. Da sta cadena prinçipal se staca altri rami: queło deła Sima dei Forni Alti (2023 m) che'l va verso el Paxo Xomo e i altri che i va al monte Xenevri, ai Soj Bianchi, al monte Bisorte e al Col Santo, tuti sora i domiła metri.
[modifica] Geologia
El Pasubio el fa parte dełe Alpi Calcaree Meridionałi e łe piere che ło forma łe xe par ła pi parte de origine marina. Se pol dir che ła storia de sto monte ła xe vecia almanco de 500-600 miłioni de ani e ła se pol vedar studiando i strati rociosi. El pi vecio e el pi profondo de sti strati xe queło dełe fiładi, che łe se trova in çerti trati deła Val Łeogra e deła Val Posina. Łe xe piere del'età paleozoica, scistose, griso-verdastre, fate soratuto de mike e quarso. Łe xe el baxamento de tuta ła montagna che ghe xe sora. Sora de queste ghe xe łe roce de sedimentaxion ałuvionałe, łe arenarie deła Valgardena, rose e załe, fate de sabia de quarso cementà (periodo permiano: 260 miłioni de ani) e łe se pol vedare dałe parti de S.Antonio. Sora sti depositi ałuvionałi, 240 miłioni de ani fa, xe rivà el mare e el ga lasà i so sedimenti de calcare e dolomia. 225 miłioni de ani fa ga scominçià l'età mesozoica col so periodo triàsico e xe de sto periodo che xe fate la pi parte dełe piere del Pasubio, tute vegnù fora da sedimenti del mar. Ła piera pi carateristega, bianca e grisa, con toni de rosa, ła xe ła dołomia, che ła vien dal muciarse de na scaretà imensa de colonie de alghe calcaree de mar, par diexe miłioni de ani. Ste roce łe se vede ben sul Kerle, sul Sojo Roso, sui Forni Alti. Sul Pasubio ghe xe sta anca dełe eruxion vulcaneghe, l'ultima tra i 60 e i 40 miłioni de ani fa, e łe ga lasà dei fiłoni de roce nere basaltiche che łe se nota in meso ai pieroni bianchi deła dołomia, specie in Val Canałe e al Sojo del'Incudine. Tuto sto ambaradan de strati de piere, 40 miłioni de ani fa el ga tacà a montare in su, urtà insieme co tute łe Alpi, da imense spinte orogenetiche che łe ga portà el liveło fin ai domila e pasa metri de ancò. No bisogna infine desmentegarse dei giaxàri che un miłion e meso de ani fa i ga invaso anca el Pasubio, co łe Val Łeogra e Teragnoło che łe xera rami del gran giaxàro deła Val d'Adige.
[modifica] Flora
Fin ai 800-1000 metri ghe xe el bosco ceduo dove che se trova el càrpano nero, el noxełaro, el fràxene, el ròvere e el fagaro, che'l riva anca ai 1400 metri. Fin qua riva anca el tana insieme al'albèo roxo. In alto, fin ai 1800 metri se trova el larese, pi raquanti albèi roxi, e dopo, pi in su, ghe se posto soło par el rododendro, el pino mugo, el xenevro. Tra i fiori pi bełi, in quota, se trova ła gensiàna e ła steła alpina.
[modifica] Fauna
Tra i mamiferi, el pi groxo xe el cauriòl. No manca ła volpe, ła marmota, el martareło, el lievore alpin, el schirato. Tra i osèi, ła pi inportante ła xe l'aquiła real, ma ghe xe anca el gavinel, ła cornàcia e ła pojana. Rari, doramai, xe el galo sedròn, ła pernisa bianca e el francołin. Se trova ancora el pigoxo nero e ła soeta.